Næsten hver 10. indsatte i de danske fængsler og arrester er fra Østeuropa. - Det er et voldsomt tal. Og en stor udgift for det danske samfund. Grunden er, at det er for nemt at komme ind i landet. Og det vil den nuværende regering ikke gøre noget ved, siger Kim Christiansen (DF), der er medlem af Folketingets retsudvalg. Mens Dansk Folkeparti satser på øget grænsekontrol, vil Regeringen hellere have en mere aktiv politiindsats. - Vi gør meget fra Regeringens side for at vise, at det ikke kan betale sig at lave kriminalitet i Danmark, siger medlem af Folketingets retsudvalg Rasmus Prehn (Soc.Dem.). Siden 2011 er antallet af indsatte østeuropæere steget med 18 procent. Det viser en opgørelse fra Kriminalforsorgen. Det er ikke muligt at få oplyst, hvor mange der sidder indespærret i Nordjylland af sikkerhedsmæssige årsager.

Referat:
De danske fængsler og arrester huser flere østeuropæiske indsatte end nogensinde før. Det vækker stor bekymring i Nordjylland.